**Ako na tom sme, čo nás čaká a čo neminie**

**Ladislav Vaškovič**

Slovensko od svojho vstupu do Európskej únie zrýchlilo svoj ekonomický rast, dokázalo sa približovať k pôvodným členom únie, otázkou však zostáva, či tempo ekonomickej konvergencie nemohlo byť vyššie, osobitne počas posledných piatich rokov.

1. **Aká je dnešná pozícia ekonomiky Slovenskej republiky?**

Začneme len pre parametrom, ktorý v relatívnom porovnaní nemá takmer žiadnu vypovedaciu hodnotu, ale na druhej strane ilustruje naše postavenie vo svete, postavenie Slovenska v globálnom svete.

Hrubý domáci produkt Slovenska v roku 2018 dosiahol cca. 107 mld. USD, čím sme zaujali podľa MMF 63. miesto spomedzi 190 krajín. Len pre ilustráciu HDP USA, ako najväčšej svetovej ekonomiky dosiahol 20,5 bil. USD, čo je ¼ celosvetového HDP, HDP Tuvalu, ktorý sa umiestnil ako posledný len 45 mil. USD.

Objektívnejšiu vypovedaciu schopnosť o našom postavení má HDP na obyvateľa vyjadrený v parite kúpnej sily (2019) . Tu je svetovým lídrom  Macao so 129 tis. USD, nasledované Luxemburskom so 121 tis. USD a to pri hodnotení 193 krajín. Slovensko s HDP na obyvateľa vo výške 34 tis. USD je na 46. mieste, Česká republika na 34. mieste s viac ako 42 tis. USD.

Ilustratívnejšie je však porovnanie našej výkonnosti v rámci Európskej únie (2019). Hrubý domáci produkt na obyvateľa v parite kúpnej sily je najvyšší v Luxembursku, dosiahol vyššie uvedených 121 tis. USD, čo je cca 260 % priemeru EÚ (28). Slovensko s 34 178 USD na obyvateľa dosiahlo úroveň 77 % EÚ, čím sa umiestnilo ako osemnáste.

1. **Ako sa doteraz vyvíjala naša ekonomika?**

Štatistika spred novembra 1989 poskytuje zaujímavé údaje o našej pozícii v minulosti. Je všeobecne známe, že Československo patrilo už pred druhou svetovou vojnou medzi hospodársky vyspelé krajiny, HDP na obyvateľa dosahoval v roku 1938 napr. rovnakú úroveň ako v Rakúsku – 1800 USD. Ešte v roku 1950 sme len mierne zaostávali, s HDP na obyvateľa vo výške 3500 USD, za Rakúskom s 3800 USD. Ale v roku 1990 Rakúsko už dosahovalo 16 800 USD na obyvateľa, Československo len 8500 USD.

Ponovembrový vývoj je možné opätovne hodnotiť pomocou HDP na obyvateľa a porovnať ho s priemerom EÚ. Uvedené sú údaje aj za ďalšie tri krajiny V4. Referenčná úroveň je priemer EÚ vyjadrený nominálne.

rok 2002 2005 2008 2010 2012 2015 2018

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Slovensko 54 % 60 % 72 % 74 % 76 % 77 % 77%

ČR 74 % 79 % 81 % 81 % 81 % 87 % 88 %

Poľsko 48 % 51 % 56 % 63 % 67 % 69 % 71 %

Maďarsko 61 % 63 % 64 % 66 % 67 % 68 % 71 %

Závery sú zrejmé. SR v prvom desaťročí tohto milénia konvergovala k úrovni ekonomicky silnejších krajín EÚ najrýchlejšie spomedzi štátov stojacich na rovnakej štartovacej pozícii o čom svedčí porovnanie s krajinami V4. Ekonomika rýchle rástla vďaka prijatým reformám, ktoré okrem iného prilákali priame zahraničné investície, osobitne v sektore automobilového priemyslu. Toto tempo sa už v druhom desaťročí milénia spomalilo, v roku 2019 Poľsko a Maďarsko dosiahli vo výške HDP na obyvateľa (PKS) porovnateľnú úroveň. Je možné konštatovať, že proces konvergencie k priemeru EÚ sa spomalil a dobiehanie prebieha vo veľmi miernom tempe.

Predvojnové údaje by nás mali inšpirovať k tomu, aby sme sa porovnávali nielen s krajinami V4, ale napríklad s Rakúskom, v prípade ktorého sme vykazovali porovnateľné hodnoty. Dnes Rakúsko vykazuje HDP pri zohľadnení PKS vo výške 59 tis. USD. Zrejme dosiahnutie tejto úrovne u tejto krajiny by malo byť našim cieľom a nie „len“ dosiahnutie priemeru EÚ.

1. **Ako si stojíme v oblastiach, ktoré je ťažko vyjadriť štatistickými údajmi?**

Existujú štatistické údaje, ktoré umožňujú hodnotiť s pomerne slušnou vypovedacou schopnosťou hodnotiť kvalitu života v SR, minimálne z pohľadu jeho vývoja. Priemerná mzda dosiahla na Slovensku v roku 2019 hodnotu 1092 eur. V Českej republike 1280 eur a v Rakúsku 3811 EUR. Slovenská priemerná mzda bola 24. v rámci EÚ, najvyššia dánska dosiahla úroveň 5179 EUR.

Ekonomické výsledky každej krajiny sú silne prepojené s viacerými oblasťami, z nich jedny z najdôležitejších sú podmienky pre podnikanie, ktoré určujú jej konkurencieschopnosť. Menovať je možné ďalej stav verejných financií, kvalitu vzdelávania na všetkých úrovniach, právne prostredie, čiže vymáhateľnosťou práva, kvalitu štátnej a verejnej administratívy a mnoho ďalších.

K najuznávanejším rebríčkom hodnotiacimi konkurencieschopnosť a kvalitu podnikateľského prostredia sú Doing Business (Svetová banka) a Global Competitiveness Report (Svetové ekonomické fórum). Hodnotenia sú pripravované na základe subjektívnych hodnotení a štatistických údajov. Premiantom pri týchto hodnoteniach je v rámci V4 dlhodobo Česká republika, Slovensko sa pohybuje na 3. alebo 4. mieste, v rámci EÚ je na 18. až 22. mieste (rok 2019). Dlhodobo sa nedarí zlepšiť pozíciu Slovenska pri týchto hodnoteniach, obdobné výsledky poskytujú aj domáce prieskumy.

Verejné financie pred nástupom pandémie popri viacerých pozitívach nedokázali splniť dva dôležité ciele, ktoré by uľahčili ďalší ekonomický rast a to konečne dosiahnuť vyrovnaný rozpočet a znížiť mieru zadĺženia, ktorá by vytvorila lepšiu pozíciu krajiny pri zvládaní kríz, ktoré iste prídu, nehovoriac o pandémii, ktorá je dnes realitou.

Súťažiť s Rakúskom v hospodárstve môžu len vzdelaní a rozhľadení občania. O situácii v oblasti vzdelávania na Slovenska, svedčia mimo iného aj nepriaznivé medzinárodné hodnotenie slovenských vysokých škôl napríklad v porovnaní s českými školami. Obdobne je viditeľný trend dlhodobého zhoršovania sa kvality aj v ostatných oblastiach pri ratingových hodnoteniach v medzinárodnom porovnaní. Jednou z príčin je okrem úpadku viditeľnej snahy o zásadné zlepšenie stavu zo strany riadenia rezortu aj skutočnosť, že výdavky na vzdelávacie inštitúcie sú nižšie ako je priemer krajín OECD, zvlášť v oblasti vysokoškolského vzdelávania.

V infraštrukturálnych projektoch je viac ako zrejmé zaostávanie voči vyspelým krajinám, trvalou hanbou všetkých doterajších vládnych garnitúr je stav pri dokončovaní diaľničného prepojenia Bratislavy a Košíc.

1. **Čo s tým?**

***Stanoviť si ciele***

Nie ako súpis všetkých predstáv, ktoré boli na Slovensku doteraz uvádzané každým politickým zastúpením, ale skutočne realizovateľných a pritom smerovaných na náročné ciele. Získať pre ne politický konsenzus.

***Analyzovať doterajšie chyby***

Tie boli už viackrát pomenované, osobitne pri striedaní vládnych garnitúr tými, ktorí prišli k moci. Akceptovať zásadu, že najhoršie je opakovať stále tie isté chyby.

***Nechať riadiť krajinu kompetentnými***

Aj pri akceptovaní výsledkov volieb treba rešpektovať zásadu platnú aj v súkromnom biznise, môžem sa stať majiteľom, ale riadiť firmu musím nechať kompetentným. Slovensko pozná množstvo prípadov dôsledkov nerešpektovania tejto zásady v biznise a aj v riadení štátu.

***Presadzovať dlhodobé ciele***

Nielen slovenská politika je svedkom prijímania krátkodobých populistických riešení pri zanedbávaní krokov prinášajúcich efekt v dlhšom časovom horizonte. Snáď prijatie riešení majúcich dopad v dlhšom časovom horizonte po všeobecnom konsenze môže zvýšiť tlak na ich vyplnenie.

**Silne preferovať otázku vzdelávania**

Naplniť vyššie uvedené zámery je možné len s pomocou vzdelaných osobností, s hlúpymi nie je na to ani minimálna šanca. Preto okamžite a razantne začať prijímať kroky na skvalitnenie vzdelávania, diskutovať o nich a získať pre ich realizáciu celospoločenský súhlas.